A Bizottság 47/2003/EK rendelete
(2003. január 10.)
a 2200/96/EK tanácsi rendelet I. mellékletének módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 545/2002/EK rendelettel [1] módosított, a gyümölcs- és zöldségfélék piacának közös szervezéséről szóló, 1996. október 28-i 2200/96/EK tanácsi rendeletre [2] és különösen annak 2. cikke (3) bekezdésére,
mivel:
(1) A 2200/96/EK rendelet I. melléklete sorolja fel azokat a termékeket, amelyeket friss állapotban kell a fogyasztónak eljuttatni, és amelyek forgalmazási előírások hatálya alá tartoznak.
(2) A különböző fajtájú gyümölcsöket és zöldségeket tartalmazó fogyasztói csomagok egyre gyakoribbak a piacon, és így lehetővé teszik bizonyos fogyasztói igények kielégítését.
(3) A tisztességes kereskedelem megkívánja, hogy az ugyanazon kiszerelésben árult friss gyümölcs- és zöldségfélék minősége egységes legyen. Emiatt ki kell terjeszteni a forgalmazási előírások hatálya alá tartozó termékek jegyzékét egyéb termékekre is, ha azokat kereskedelmi csomagokban a jegyzékbe már felvett termékekkel kombinálják.
(4) A 2200/96/EK rendelet I. mellékletét tehát módosítani kell.
(5) Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
A 2200/96/EK rendelet I. melléklete a következő szöveggel egészül ki:
"Az 1. cikkben említett egyéb termékek három kilogrammnál kisebb nettó tömegű kombinált kiszerelései, amelyek az e mellékletben felsorolt termékek közül legalább egyet tartalmaznak."
2. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. január 10-én.